菱溪石
作者：米芾
朝代：宋

paragraphs: 長虹潜貫幽巖窟，綠烟更染秋波骨。
不容俗眼覘神功，只向菱溪作靈物。
少室仙人領一麾，至誠發遍山中奇。
雄雌亭亭兩挺出，宛若碧玉含春漪。
朱欄碧甃拱山麓，翠霧彤霞掩幽谷。
能將膚寸起清泉，幾見峰前春雨足。
邇來新飾紫微宮，奇詭搜索林泉空。
五色磊磊可補缺，三品往往慚收功。
紫衣使者御天敕，肯教閟此蒼苔色。
菱溪脫迹飛上天，迴看幽谷空雲烟。